สรุปการดำเนินงานด้านสุขภาพหนึ่งเดียวของประเทศไทย (One Health)

**กลุ่มงานประกันสุขภาพ สำนักงานสาธารณสุขจังหวัดสระแก้ว**

ความเป็นมา ในปีพ.ศ. 2551 องค์กรต่างๆทั่วโลกไม่ว่าจะเป็นองค์กรด้านสาธารณสุข ปศุสัตว์ สัตว์ป่า และอาหาร อันได้แก่ องค์การอาหารและเกษตรแห่งสหประชาชาติ (Food and Agriculture Organization of the United Nations: FAO) องค์การโรคระบาดสัตว์ระหว่างประเทศ (World Organization for Animal Health: OIE) และ องค์การอนามัยโลก (World Health Organization: WHO) ได้ร่วมมือกันดำเนินงานตามแนวคิด One health หรือ สุขภาพหนึ่งเดียว ซึ่งหมายถึง การดำเนินงานร่วมกันระหว่างสหสาขาวิชาชีพเพื่อเพิ่มศักยภาพในการควบคุมและ ป้องกันโรค รับมือกับการระบาดของโรคติดต่ออุบัติใหม่และระหว่างสัตว์และคน และจัดการกับปัญหาที่เกิดขึ้นระหว่าง คน-สัตว์-สัตว์ป่าและสิ่งแวดล้อม อันจะส่งเสริมให้เกิดการทำงานร่วมกันอย่างเป็นเอกภาพ เอื้อต่อการมีสุขภาพที่ดีของ ทุกชีวิต การดำเนินงาน One Health ในประเทศไทย การดำเนินงานด้าน One Health ในประเทศไทย เริ่มต้นในปี 2548 แนวคิดเรื่อง One health ถูกถ่ายทอดลงสู่หลักสูตรการพัฒนาศักยภาพบุคลากรในระบบของกระทรวงสาธารณสุข โดยมีการรับสัตว์แพทย์เข้า ศึกษาในโครงการพัฒนานักระบาดวิทยาภาคสนาม (Field Epidemiology Training Program; FETP) ต่อมาในปี 2551 โครงการดังกล่าวได้ขยายออกสู่หน่วยงานภายนอกกระทรวง จนเกิดโครงการพัฒนานักระบาดวิทยาภาคสนาม ของสัตว์แพทย์; FETP-V) นอกจากการพัฒนาบุคลากรในระบบ ยังมีการส่งเสริมการสร้างบัณฑิตให้มีสมรรถนะในการ ทำงานภายใต้แนวคิดสุขภาพหนึ่งเดียว เพื่อการเฝ้าระวัง ควบคุม และตอบโต้โรคติดต่ออุบัติใหม่และโรคติดต่อระหว่าง สัตว์และคนอย่างมีประสิทธิภาพ โดยเครือข่ายมหาวิทยาลัยสุขภาพหนึ่งเดียวแห่งประเทศไทย (Thailand One Health University Network; THOHUN) ซึ่งจัดตั้งอย่างเป็นทางการ ในปี 2555 เป็นระยะเวลาเดียวกับที่มี โครงการอบรมระยะสั้นด้านระบาดวิทยาและการสอบสวนโรคในพื้นที่แบบบูรณาการระหว่างภาคส่วน จนนำไปสู่ การดำเนินโครงการจังหวัดสุขภาพหนึ่งเดียว ภายใต้แนวคิด One Health for Network, Network for Action ในปี 2556 ใน 5 จังหวัดนำร่อง ซึ่งต่อมาขยายผลเป็น 14 จังหวัด ควบคู่กับการลงนามบันทึกข้อตกลงความร่วมมือ (MOU) ระหว่างหน่วยงานด้านสุขภาพคน สัตว์ สัตว์ป่า และการศึกษา ในการสร้างความเข้มแข็งงานระบาดวิทยาด้าน การเฝ้าระวังสอบสวนโรคอุบัติใหม่และโรคจากการประกอบอาชีพของเครือข่ายสุขภาพหนึ่งเดียว (พ.ศ. 2556- 2560) และการพัฒนานักระบาดวิทยาภาคสนามของสัตว์แพทย์ด้านสัตว์ป่า แนวคิดเรื่อง One Health ยังถูกบรรจุลงในยุทธศาสตร์ของแผนยุทธศาสตร์เตรียมความพร้อม ป้องกัน และแก้ไขปัญหาโรคติดต่ออุบัติใหม่แห่งชาติ (พ.ศ. 2556-2559) ต่อมาในปี 2557 มีการจัดตั้งศูนย์ ประสานงานเครือข่ายสุขภาพหนึ่งเดียวอย่างเป็นทางการ ซึ่งการดำเนินงานของศูนย์ฯขับเคลื่อนโดยคณะทำงานศูนย์ ประสานงานเครือข่ายสุขภาพหนึ่งเดียว ภายใต้คณะอนุกรรมการพัฒนาระบบเฝ้าระวัง ป้องกัน รักษา และควบคุมโรค ภายใต้แนวคิดสุขภาพหนึ่งเดียวของแผนยุทธศาสตร์เตรียมความพร้อมฯ ในระยะต่อมามีการจัดทำMOU เรื่อง การ ดำเนินงานด้านสุขภาพหนึ่งเดียว (One Health) เพื่อความมั่นคงทางสุขภาพของประเทศ ระดับปลัดกระทรวง ระหว่าง 8 องค์กร ได้แก่ กระทรวงสาธารณสุข กระทรวงเกษตรและสหกรณ์ กระทรวงมหาดไทย กระทรวงทรัพยากรธรรมชาติและ สิ่งแวดล้อม กระทรวงศึกษาธิการ กระทรวงการพัฒนาสังคมและความมั่นคงของมนุษย์ กระทรวงแรงงาน และสภากาชาด ไทย ซึ่งลงนามเมื่อวันที่ 27 มกราคม 2559 ณ โรงแรมเซนทารา แกรนด์ แอท เซนทรัลเวิล์ด ในงานประชุมรางวัลสมเด็จ เจ้าฟ้ามหิดล เพื่อเป็นการต่อยอดและขยายความร่วมมือจาก MOU ฉบับเดิมให้ครอบคลุมหลายภาคส่วนและเพิ่ม ประสิทธิภาพของการทำงานมากยิ่งขึ้น ต่อมาได้มีการจัดทำแผนปฏิบัติการตาม MOU ดังกล่าวระหว่างปี พ.ศ.2560 – 2564 เพื่อขับเคลื่อนงานตามแนวคิดสุขภาพหนึ่งเดียว ตั้งแต่ส่วนกลางจนถึงระดับภูมิภาค และระดับจังหวัด การดำเนินงานตามแนวคิดสุขภาพหนึ่งเดียว ยังมีความสอดคล้องกับการดำเนินงานตามนโยบาย ประชารัฐ ยกตัวอย่างเช่น ที่ประชุมสมัชชาสุขภาพแห่งชาติ ครั้งที่ 6 เล็งเห็นความสำคัญในการร่วมมือกันระหว่างภาค ส่วนตามแนวคิด One Health

จึงขอให้มีการบูรณาการการทำงานร่วมกันระหว่างภาคส่วนต่างๆ และชุมชน นอกจากนั้น กระทรวงสาธารณสุขยังมีการจัดตั้งเครือข่ายรูปแบบสุขภาพหนึ่งเดียว หรือ One Health model นำร่อง ใน 10 จังหวัดเขตเศรษฐกิจพิเศษ การสร้างทีมเฝ้าระวังสอบสวนเคลื่อนที่เร็วระดับตำบล หรือSurveillance and Rapid Response Team; SRRT นอกจากนั้น ตัวอย่างที่เห็นได้ชัดเจน ได้แก่ โครงการนำร่องการเฝ้าระวังและควบคุม โรคระบาดสัตว์ที่ติดต่อถึงคนหรือที่กระทบรายได้ชาวบ้าน โดยองค์กรปกครองส่วนท้องถิ่นและชุมชน ด้วยเทคโนโลยี ดิจิทัล หรือ เรียกว่า “ผ่อดีดี” (Participatory One Health Disease Detection; PODD) ของจังหวัดเชียงใหม่ ซึ่ง เกิดจากการร่วมมือเป็นเจ้าของระบบ และยึดถือประโยชน์ของชาวบ้านเป็นตัวตั้ง เป็นการส่งเสริมบทบาทของ อาสาสมัครในชุมชนในการรายงานเหตุที่อาจเป็นปัจจัยการระบาดของโรคในชุมชน โครงการดังกล่าวจึงถือเป็นการ แก้ปัญหาการระบาดของโรคได้อย่างดีโดยใช้การมีส่วนร่วมของชุมชน

ในระดับนานาชาติ ในปี 2559 แนวคิดเรื่อง One Health ขยายเข้าสู่กรอบความร่วมมืออาเซียนสาธารณสุข ผ่าน เครือข่ายฝึกอบรมระบาดวิทยากลุ่มประเทศสมาชิกอาเซียนบวกสาม (Field Epidemiology Training Network: FETN) ซึ่งเป็นกลไกความร่วมมือที่ผลักดันจากการประชุมรัฐมนตรีสาธารณสุขในประเทศอาเซียน จีน ญี่ปุ่น และเกาหลีใต้ ผ่านคณะผู้เชี่ยวชาญด้านโรคติดต่ออาเซียน (Expert Group on Communicable Diseases; AEGCD) องค์กรระหว่างประเทศต่างให้ความสำคัญกับOne Health จึงให้การสนับสนุนงบประมาณและ ทรัพยากรในการดำเนินงานด้าน One Health ไม่ว่าจะเป็นการสนับสนุนเงินทุนภายใต้โครงการ Emerging Pandemic Threats 2 – Preparedness and Response Project ขององค์การเพื่อการพัฒนาระหว่างประเทศของ สหรัฐอเมริกา (United States Agency for International Development; USAID) การสนับสนุนของมูลนิธิซีโอฮุน (South East Asia One Health University Foundation; SEAOHUN) และศูนย์ความร่วมมือไทย-สหรัฐอเมริกาด้าน สาธารณสุข หรือ Thailand Ministry of Public Health – United States Centers for Diseases Control and Prevention Collaboration; TUC

สรุป การดำเนินงานด้านสุขภาพหนึ่งเดียวในประเทศไทยเป็นกลไกความร่วมมือทุกภาคส่วนที่จะช่วยลด ผลกระทบมหาศาลต่อเศรษฐกิจ ชุมชน และสิ่งแวดล้อม มีความสอดคล้องกับการดำเนินงานตามนโยบายของรัฐในด้าน ต่างๆ เช่น นโยบายประชารัฐ หรือการดำเนินงานที่ต้องอาศัยความร่วมมือจากหลายภาคส่วน ทำให้การประสานงาน ระหว่างภาคส่วนต่างๆ ทั้งระหว่างหน่วยงานราชการ ต่างกระทรวง และระหว่างภาครัฐและเอกชนหรือชุมชน มีความ มั่นคงและราบรื่นมากยิ่งขึ้น ดังนั้นหากมีเครือข่ายความร่วมมือที่เข้มแข็ง ชัดเจนและเป็นรูปธรรม มีสรรพกำลังที่พร้อมจะ ให้ความร่วมมือ จะส่งผลดีต่อเสถียรภาพในการปฏิบัติงานของภาครัฐ อันก่อให้เกิดความมั่งคั่งและยั่งยืนในอนาคตสืบไป(กรมควบคุมโรค, 2558)

อ้างอิง

กรมควบคุมโรค กระทรวงสาธารณสุข, “*สรุปการดำเนินงานด้านสุขภาพหนึ่งเดียวของประเทศไทย (One Health)”* , 2558, นนทบุรี